# name
Resposta dels arbres i dels boscos al canvi climàtic

# metadata.dc.description.abstract[].value
Durant el darrer segle, arbres, boscos i ecosistemes han estat responent a diversos efectes del canvi global, com són l"escalfament de la superfície terrestre, l"increment de la variabilitat climàtica o l"augment de la concentració de CO2. Les respostes dels arbres a aquests efectes han estat analitzades en diferents espècies de coníferes en diversos hàbitats i ambients de la península Ibèrica. Un compendi dels resultats obtinguts es mostra en el present treball. En tots els estudis presentats s"ha observat un augment de la variabilitat de les variables dendrocronològiques (gruix i composició isotòpica dels anells de creixement) en les darreres dècades del segle xx, fet que reﬂecteix un increment de la variabilitat climàtica i que, al seu torn, ha restringit el ventall de respostes dels organismes a causa de l"eixamplament dels períodes de creixement i de l"augment d"esdeveniments meteorològics extrems. Destaca, per tant, la sincronització del creixement dels arbres en detriment de les diferències explicades per causes cada cop més secundàries, com són les diferències de temperatura al llarg de gradients, altitudinals o latitudinals, o degudes a diferències d"hàbitat (orientació, substrat, etc.). Els efectes es manifesten en diferents nivells temporals i espacials. Així, s"ha trobat un increment de la variabilitat intraanual en el creixement en gruix d"espècies mediterrànies com el pi blanc (Pinus halepensis) associat a un eixamplament de l"època de creixement, o augments de la variabilitat interanual i entre dècades tant a escales locals com regionals en el gruix i composició isotòpica dels anells de creixement d"espècies subalpines. Les anàlisis de les relacions entre el creixement dels arbres i el clima, d"una banda, i la composició isotòpica i el clima, de l"altra, demostren que aquest augment de la variabilitat respon a un increment de les oscil.lacions climàtiques intraanuals, interanuals i entre dècades. La resposta sincrònica dels arbres a un menor nombre de variables ambientals s"entén com un augment de l"estrès d"aquests organismes enfront d"aquestes variables, que esdevenen factors limitants per al desenvolupament d"aquestes espècies. Els resultats presentats són contrastats amb resultats similars, tant locals com globals, obtinguts en altres indrets del planeta.

# metadata.dc.relation.ispartof[].value
Treballs de la Societat Catalana de Biologia, 2003, vol. 54, p. 85-110

# metadata.dc.rights[].value
cc-by-nc-nd (c) Gutiérrez Merino, Emilia et al., 2003

# metadata.dc.source[].value
Articles publicats en revistes (Biologia Evolutiva, Ecologia i Ciències Ambientals)

# metadata.dc.title[].value
Resposta dels arbres i dels boscos al canvi climàtic